《同晏著作饮薛园坐中赋》
宋代·韩维

鄙生秉愚尚，与世实龃龉。寄身轩裳内，懒惰众不数。

朅来西都游，获并丞相府。命驾多从君，载酒即得侣。

洛水南北涯，胜事著自古。名园蔼相望，香刹屹时睹。

最怜薛家溪，架阁在西浒。浑流激石来，知自嵩少雨。

如从柁楼下，夜听潮生浦。采珠樱在盘，剥玉笋登俎。

杂花虽云晚，红白尚可取。兴来倒冠巾，万事一尘土。

想在京辇日，耳目塞如堵。出憎车马喧，坐厌名利语。

幸兹清景对，醉死亦吾所。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。